标题：李衎
墓志铭
宋两广总干李公墓志铭  李衎墓志铭太中大夫、集英殿修撰、知绍兴军府事、充两浙东路安抚使陈显伯题盖；
太中大夫、直秘阁致仕、历阳县开国男、食邑三百户、赐紫金鱼袋张即之书；
朝请郎、主管建康府崇禧观邵明仲撰。
记载
余昔隶业上庠，与会稽李君伯嘉游几十年。暇日相过，或樽酒觞咏湖山间，见其丰仪秀整，襟度洒落，倾坐语纚纚起人意，朋友爱之，簪常盍、袂常属也。洎余叨舍级，蒙恩解褐，与之别又十年，而闻伯嘉之疾且死。死生之变，可胜悼哉！淳祐投闲故里，一日，会其犹子于制幕，气貌绝类伯嘉，固已如见元宾矣。退而有携刺字踵门曰友龙者，伯嘉子也。其思父不可得见而见其子焉，当何如也。既逾年，友龙自越以书来曰：“友龙不孝，先君之殁有年矣。幽堂之铭，未知所讬，绪言履行，无以诏后，是吾没吾父也。重不孝，惟先君之知友是望，敢以属吾子。”余惟朋友之谊，虽以文取诋，固不辞也，乃援笔而书之。
介绍
君姓李氏，讳衎，伯嘉其字也。世为绍兴上虞人，所居里曰五夫，五夫之李闻于越尚矣。君之曾祖，故资政殿学士、赠太傅光，是为庄简公；祖故宣义郎、提举淮南东路茶盐公事孟坚；父故承议郎、通判饶州知言。君生于淳熙丁未，嘉定七年入太学。宝庆登极恩，用广西经略司捧表补将仕郎。二年授迪功郎，监镇江府丹阳县户部凌口酒库。应辨永茂陵，循修职郎。绍定四年，辟差充湖广总领所准备差遣。四月，循从政郎。六月，该寿明庆寿恩，循儒林郎。嘉熙二年，监华州西岳庙。淳祐四年七月二十一日，以疾终于正寝，得年五十有八。娶王氏。子男二：长曰伯鱼，后君一年而卒；次曰友龙。葬以其年九月丙午，原曰上虞县永丰乡半山，从先兆也。友龙叙其世以告，而行事次焉。余素善君，观其状有可书者。君幼而颖悟，于书无所不读，读必通伦类，解义理，非徒常儿句读之习而已。甫龆龀，已善属文，凡赋诗辄道惊人语。承议公见喜而异之，且器许焉，曰：“此子他日必以文为吾家良子弟矣。”少长，习词赋为科举业，试于太学。博士有擅能赋者，一见其文，心赏，置之选中，每见必以称举。于是衿佩推重，咸谓李君一第何足忧哉。会上登大宝，外表胡公槻适经略广西，期待良厚，赐恩授之。以恩补爵，士论殊不慊，君初不以为轻重也。平生雅好书，家藏比栉，丹铅点勘，一字不遗，且手编类成秩次。如宋景文公笔记，及钟鼎篆刻，有行于世者。博物好古，虽残碑断碣，諲垒沉鼎，咸能款识。尤善于作字，篆籀隶楷，皆有法度。杂之钟、王、章草，或莫得而辩。时有淮东常平使者，亦以书名，见士大夫，必曰“今作字须李伯嘉也！”其心画精妙、掇时清誉如此，未易技小之。君于荣进，虽不介介，而居官必尽其职。惟碎曹猥局，职卑责重，蠹根漏穴，弊弊相仍，自好者掩耳，无能者望洋。君独以官无大小，奋然勇往。而为京口酒官，始至无盖头，官事卒不办，君一起而新之，轮奂粲粲，课亦以最。秩终，剡辟交至，署湖广总所从事。辟词有曰：“使之叶劳于支吾调度之时，摅画于讲究渊源之地，必能自见，有补方来。”当时咸推使者之知人，且期君必能答于知己。未几以忧去，人共惜之。洎释服，谓将调官，以副诸公翘想。乃决意奉祠，若将卜菟裘而老焉。就其居扁一室为燕坐游息之地，曰清心。客有过者，机语相投，必进之上座，笑谭终日。世所谓荣途利径，必趋必争者，君固不以冰炭于其中矣。夫士志为世用，故有偶不获，不皇皇以丧其所守，则郁怫愤戾，若不自安者。君所施不满其所蕴，所志不充于所用，而清心考古，怡然自适，非俛仰一世，与之沉浮者。呜呼，是宜铭之。曰：
禾既长亩，必报其丰。木升为材，胡挠而不隆。嗟嗟李君，莫究穷通。瑑以斯文，识其幽宫。
《上虞县志》卷七*人物
李衎，宝庆时人，善考据。宋景文祁尝著笔记一编，以释俗，考古杂说析为三门，衎指其可疑者七条。如以骨朵为胍，而云朵为字之讹；以鲍照作昭为误，而云唐避武后之讳；以牛耕而为始汉过，而云冉耕字伯牛，古犁字文亦从牛；以栘为开而反合，而云为郁李；以臣瓒为于瓒，而云郦道元《水经注》称薛瓒；以朴无朴音，而云祁所预修之《集韵》实有蒲候、匹角二切；以卯本柳字，而云实古卿字。所摭多中其失，论者称为博雅。（据《宋景文笔记》李衎跋及《四库全书提要》黄学士《日损斋笔记》纂O案庄简曾孙有复、衢，《正统志》载衢登绍定五年进士第，官至运使判府，助田、归学、养士，卒祀乡贤。衎当是复与衢之昆季行，故附诸李传后。）
《上虞县志校续》卷七*人物
李衎，宝庆时人，精研群籍，善辩论。宋景文祁尝著笔记一编，以释俗，考古杂说析为三门，衎指其瑕疵者七条。（如以骨朵为胍，而云朵为之讹；以鲍照作昭为误，而云唐避武后之讳；以牛耕而为始汉过，而云冉耕字伯牛，古犁字亦从牛；以栘为开而反合，而云为郁李；以臣瓒为于瓒，而云《水经注》称薛瓒；以朴无朴音，而云祁所预修之《集韵》实有蒲候、匹角二切；以卯本柳字，而云实古卿字。论者称为博雅。O《嘉庆志》兼《四库全书提要》O案庄简曾孙名复、衢当与衎昆季行，今附诸李传后。）
李衎与《益部方物略》跋
《四库全书总目提要》卷一百二十*子部三十*杂家类四
《笔记》三卷（两淮盐政采进本）  李衎《修篁树石图》宋宋祁撰。祁有《益部方物略》，已著录。其书上卷曰释俗。中卷曰考订，多正名物音训，裨于小学者为多，亦间及文章史事。下卷曰杂说，则欲自为子书，造语奇隽，多似焦赣《易林》、谭峭《化书》，而终以《庭戒》、《治戒》、《左志》、《右铭》。未审为平日预作，为其后人附入也。末有宝庆二年上虞李衎跋，称其可疑者七事：如以骨朵为胍（左月右乇），不知朵为（上艹下朵）字之讹；以鲍照作昭为误，而不知唐避武后之讳；以牛耕始汉赵过，而不知冉耕字伯牛，古犁字文亦从牛；以栘为开而反合，而不知为郁李；以臣瓒为于瓒，而不知郦道元《水经注》称薛瓒；以朴无朴音，而祁所预修之《集韵》实有蒲候、匹角二切；以卯本柳字，而不知实古卿字。所摭多中其失。然大致考据精详，非他说部游谈者比。其中如论汉高祖吕后一条，后苏洵《高祖论》全本之。又如萧该《汉书音义》为颜师古所未见者，亦赖此书存其略。晁公武《读书志》称是书每章冠以公曰字，不知何人所编此本无之，或传刻者所削。《文献通考》引《中兴艺文志》，以是书为绍圣中宋肇次其祖庠之语，与公武说异。马端临谓二笔录卷数相同，祁、庠又兄弟，不能定为一书二书。今考书中称引莒公者不一，莒公即庠，则此录为祁明矣。或肇所编又别一书，亦名《笔录》耳。
《全宋文》卷七四七〇
◎李衎 
李衎，理宗时上虞（今浙江上虞东南）人。
◇宋文景笔记跋（宝庆二年四月） 
右笔记三，以数本参订，粗少舛午。景文公议论考据，精切如此，然前辈犹有一二可疑。如骨（艹朶）字，盖檛字，古作（艹朶），尝试以骨，故曰骨（艹朶），后世吏文略去艹。又（艹朶）、朶二声相近，故讹为朶耳。鲍照因武曌改为昭，非误用也。冉耕，字伯牛，而古犁字也从牛，而牛耕不始于汉矣。栘者，今郁李也，非开而反合者也。郦道元《水经注》云“薛瓒注《汉书》”，则谓臣瓒为于瓒者非也。《集韵》一书乃景文公与诸公撰定者，去声既出朴字蒲侯切，入声又出朴字匹角切，与檏同，今谓朴无檏音何也？卯乃古卿字，又音齑，今谓卯本柳字又何也？衎既加点勘，又以所闻于前辈者识其后。宝庆二年四月初吉，上虞李衎谨书。《宋景文笔记》卷末。（杨世文校点） 
《山阴天乐李氏家乘》卷十*行传*兴宗公上虞派*第一至十六世
第十二世 知言公子——衎：字伯嘉，号考古，行小二。公少好学博览，壮益笃志。嘉定十（1217）年入太学循理斋。宝庆元（1225）年理宗登极，奉表恩，补将仕郎，铨中授迪功郎，监镇江丹阳陵口酒库，辟湖广总理所准备差遣，迁儒林郎，以疾乞祠，监华州西岳庙。生淳熙十四（1187）年丁未八月二十九日，卒（嘉熙）【据墓志铭为淳祐】四（1244）年庚子七月（十）【廿】一日。配：王氏，生淳熙十二（1185）年乙巳，卒宝祐四（1256）年丙辰，合葬花家岭之原。子二：伯鱼、友龙。

人物简介
李衎（1245—1320）字仲宾，号息斋道人，蓟丘（今北京市）人。皇庆元年为吏部尚书，拜集贤殿大学士。追封蓟国公，谥文简。善画枯木竹石，双钩竹尤佳。墨竹初师金代王曼庆，后学北宋文同；双钩设色竹师法五代南唐李颇。他曾遍游东南山川林薮，还出使交趾（今越南），深入竹乡观察各种竹子的生长状况，是一位既具有深厚传统功力，又注意师法自然的画家。其画人争欲得之，求者日踵门不厌。卒年七十八。
艺术成就
至大元年（1308）作四清图，又作《竹石》大轴、《沐雨图》轴，均藏故宫绘画馆。著有《竹谱》一书（《知不足斋丛书》收入七卷本），是他生平画竹经验的总结，约成书于元至元二十三年（1286）前后。此书对不同地区各类竹的形色情状记述详细，对各类竹的各种画法也有详尽论述，是学习画竹者的津梁。
画作欣赏
  《修篁树石图》  《文同墨竹图轴》  《四季平安图》